outVEGA præsenterer

**Tidligere American Idol-deltager Haley Reinhart gæster Lille VEGA med sprød soul**

*Den talentfulde sangerinde fra American Idol lægger vejen forbi Lille VEGA tirsdag den 4. oktober. Det blev til en flot 3. plads i programmets sæson 10, og siden har Haley Reinhart befundet sig trygt på hitlisterne og arbejdet sammen med nogle af musikbranchens største navne.*

I USA kender de fleste den charmerende og talentfulde Haley Reinhart, som deltog i sæson 10 af publikumssuccessen American Idol. Her måtte hun i 2011 nøjes med 3. plads, men hun forblev en af de mest populære af showets deltagere nogensinde.

Siden har hun gjort en stærk figur uden for reality-showets rammer. Pladeaktuelle Reinhart har studeret jazz, og det skinner igennem i hendes raffinerede soulpop. Med projekter som [Postmodern Jukebox](https://www.facebook.com/postmodernjukebox/?fref=ts) og den stærke solodebutplade *Listen Up!* fra 2012 har hun samlet sig en solid fanbase, som går under navnet “Haliens”. Debutpladen røg direkte ind på Billboard 200 Chart som #17, og den dugfriske opfølger *Better* fra april i år er også blevet vel modtaget. Lyt bl.a. til titelsangen [her](https://www.youtube.com/watch?v=z-kzCffQQQE).

**Fra reality-stjerne til headliner**

Også de etablerede navne i branchen har bemærket sangerindens talent. Samarbejderne tæller indtil videre bl.a. Tony Bennett, Slash og David Foster. [Haley Reinharts](https://www.facebook.com/HaleyReinhart/?fref=ts) sange er desuden blevet spillet i flere TV – og filmprojekter, inklusiv James Camerons HBO-dokumentarserie *Years of Living Dangerously* og filmen *Step Up Revolution*.

Allerede inden stortalentet deltog i American Idol havde hun en imponerende karriere som jazzsanger bag sig. Som teenager turnerede hun i både Europa og USA og optrådte på bl.a. Montreux Jazz Festival. Siden begyndte hun at studere musik på universitetet, og det var bare et spørgsmål om tid, inden den store chance skulle vise sig.

American Idol gav Haley Reinhart en platform til at vise sit naturtalent. Med storhittende covers af f.eks. Elvis Presleys [“Can’t Help Falling In Love”](https://www.youtube.com/watch?v=PZeU7S2xKpA) samt stærke evner som både sangskriver og performer befinder den kun 25-årige sangerinde sig allerede trygt i rampelyset.

**Fakta om koncerten:**

Haley Reinhart (US)

Tirsdag den 4. oktober 2016 kl. 21.00

Lille VEGA, Enghavevej 40, 1674 København V

Billetpris 150 kr. + gebyr

Billetsalget starter fredag d. 27. maj kl. 10.00 via vega.dk og Ticketmaster